Meisie glo by sportdag ontvoer | Maroela Media
Meisie glo by sportdag ontvoer
Die Klerksdorp-polisie in Noordwes ondersoek 'n saak van ontvoering nadat 'n negejarige meisie na bewering Vrydag tydens 'n plaaslike laerskool se sportdag ontvoer is.
Dessie Rechner, stigter en direkteur van Pink Ladies, 'n organisasie wat hom daarop toespits om vermiste mense op te spoor, het Woensdag aan Maroela Media gesê Klara is glo op dié dag deur 'n man by Laerskool Unie, waar sy skoolgegaan het, opgelaai. Die man is glo aan haar bekend.
Sy het sportdrag van Laerskool Unie aangehad toe sy die laaste keer gesien is. Klara het donkerbruin hare, donkergroen oë, weeg 28 kg en is 1,4 m lank.
Michelle Peach, 'n senior maatskaplike werker van die SAVF Rethabile-kinder-en-jeugsorgsentrum, het Woensdag aan Maroela Media gesê Klara was verlede jaar deur die kinderhof in hul sorg geplaas hangende die uitkoms van 'n finale plasingsaanbeveling van dié hof.
Die SAVF het die saak by die polisie aanhangig gemaak nadat dit aan die lig gekom het dat sy moontlik ontvoer is. Hoewel inligting oor kinders in sulke gevalle in terme van die Kinderwet nie in die media bekendgemaak mag word nie, het die SAVF 'n hofbevel by die kinderhof bekom om inligting oor haar te versprei in 'n poging om haar vinnig en veilig op te spoor.
Peach het gesê daar word vermoed dat sy in die Coligny-, Christiana-, Klerksdorp- of Hartbeesfontein-omgewing kan wees.
Mense wat weet waar Klara haar mag bevind of wat haar sien, word versoek om ao. Disipi van die Klerksdorp-polisie se gesins-en-kindereenheid te bel by 018 464 5385 of 082 568 6909 of die Pink Ladies by 072 214 7439.
Opvolg: Vermiste meisie veilig opgespoor
Aangesien die meisie gevind is, verwyder Maroela Media haar foto en gebruik 'n skuilnaam om haar identiteit te beskerm in terme van die Kinderwet.
Klara ontvoering Klerksdorp Noordwes Pink Ladies vermis
Vrou kritiek ná trein haar tref
Wat 'n kwaade dae dat kinders so maklik ontvoer word. Hoop sy hou nie geestelik of liggaamlik letsels oor nie.
4 DAE later, als word vertraag in die land.
Mense moes LANKAL bewus gewees het hiervan.
Hoe langer dit vat hoe moeiliker is dit om die kind op te spoor.
Ai, wat besiel mense om 'n ou dogtertjie te ontvoer? Ek hoop sy word spoedig gevind!
Die persoon wat die dogtertjie opgelaai het, is aan haar bekend. Hoekom dink ek nou dit was dalk pappa, wat sy kind wou terughê, wat hieragter sit? Verskoon my, as ek nou verkeerde afleidings maak. Ek wil ook graag die vraag stel of die skool dan nie 'n mate van verantwoordelikheid moet aanvaar vir die leerders terwyl die kinders gedurende skooltyd op hul perseel is nie? Ek hoop van harte dat Samantha ongedeerd terugbesorg word aan die mense aan wie se sorg sy toevertrou was.
Daar moet in gedagte gehou word dat kinders wat in plekke van veiligheid nie altyd besef dt dit in hulle eie belang is nie en ten alle koste na hulle families wil teruggaan Alhoewel die regsterme ontvoer is. het sy waaskynlik gewillig saamgegaan Dit beteken nie dat sy veilig is nie en dat daar nie na haar gesoek moet word nie